Brood in bloed
Onderwerp: Brood in bloed Wed Mar 10, 2010 5:08 pm
Tue 9 Mar 2010, 14:13 0 Comment(s) Report Abuse
Kyk 'n slag twee keer na jou brood as jy hom uit Pick 'n Pay dra. Gee jou brood sommer 'n stywe drukkie. Hy's meer as jou eetding; hy's 'n meelbom van 700g wat nog in die land se gesig kan ontplof.
Jou laatie gaan bitter wees as hy nie sy Marmite-toebie speeltyd uit die kosblik kan haal nie. Dit gaan jou dag bederf.
Jou man gaan ook moeilik wees as hy nie 'n mieliebom met gister se brood kan maak as hy op pad is viswaters toe nie.
'n Omgekrapte (visser)man drink meer.
Dan praat ons nie eers as hy nie sy braaibroodjie met die tjoppies op die kole kan gooi nie. Brood en melk is so Suid-Afrikaans soos pap en wors en Brannas & Coke. Brood is nes water - dis lewe.
Ons eet hom, mors hom en laat hom groen word in die broodblik - sonder om twee keer oor die brood se bitter paadjie tot in jou maag te dink.
Tel daai brood op. Ruik aan hom. Verbeel jou jy ruik plaas. 'n Plaas is lewe. Dis waar jou pap, melk en vleis vandaan kom.
En jou brood.
Maar jy dink nooit aan jou eie boere nie, Mevrou Huisvrou en Meneer Stedeling. Jy rits rond met jou blink ingevoerde speelding waarvoor jy lag-lag 30% te duur betaal, maar die boer steek skaars 10% van die broodprys in sy sak.
Graanboere is op die rand van ondergang. Min plant nog koring. Jy gaan pap hê vir ontbyt, want daar is baie mielies, maar die mielie-oes bring nie pitte vir die boer in die sak nie.
Betaal jy dus minder vir jou meel? Nee. En betaal jy minder vir jou brood? Nope. Oukei, die boer groei agteruit en jy betaal al hoe meer vir jou kos. Hoe werk dit? Gee jy ooit om?
Dink so daaraan: As die Suid-Afrikaanse graanboer vou, gaan jy van ingevoerde mielies en meel en brood lewe. Die pryse gaan dubbeld wees wat jy nou daarvoor betaal. Mark my words.
Ons gaan lewe in Afrika met 'n ingevoerde kar voor die garage, pap gemaak van Yank-meel en 'n brood van Chinese koring.
En nie lank nie, dan gaan die hongeres in die strate opruk, gaan die klippe deur die huise se ruite vlieg, gaan die kafees in rook en vuur gehul wees. Dan wil ons vlug, emigreer.
Waarheen nogal? Amerika, ja.
Tel jou seëninge een vir een. Stop 'n boer, skud sy blad. Ja wat, gee hom 'n ou drukkie. 'n Handvol graanboere in dié land voed miljoene der miljoene Afrikane - en maak nie geld daaruit nie.
Dis tyd dat Suid-Afrikaners in massas hul boere begin ondersteun en druk op die regering te plaas sodat hulle die koringheffing ingestel kry (sodat ons mededingend is teen oorsese, gesubsidieerde goed) en jy, jou laaitie en jou man pure Suid-Afrikaanse goedheid kan hap.
Spring in jou supermark-eienaar se gesig as jy ingevoerde melk, botter, hoender, skaapvleis - en brood - in sy winkel kry.
Smyt dit op die grond.
Jou toekoms is op die spel, Meneer en Mevrou Verbruiker.
Joune en president Jacob Zuma s'n. As julle niks gaan doen nie, gaan jul koppe soos Marie Antoinette s'n op die valbyl rol.